**ประวัติศาสตร์ ทรงผมสตรีไทย**

วิวัฒนาการทางด้านทรงผมของคนไทยนั้น มีมายาวนานตั้งแต่สมัยสุโขทัยเป็นราชธานี โดยเคยปรากฏตามจารึก ภาพเขียน และวรรณกรรมต่างๆมาโดยตลอด ว่าสตรีไทยนั้นล้ำสมัยไม่แพ้ชาติใดในโลก

การไว้ทรงผมของสตรีชาวสยามสมัยก่อนนั้น นอกจากจะไว้เพื่อความสวยงาม บ่งบอกชนชั้นและยศฐาบรรดาศักดิ์แล้ว ยังต้องคำนึงถึงความปลอดภัยด้วย เนื่องจากสมัยก่อนเป็นยุคสมัยแห่งศึกสงคราม บ้านเมืองยังไม่สงบสุขแบบในปัจจุบันนี้นั่นเอง ทรงผมของสตรีชาวสยามสมัยก่อน มีวิวัฒนาการมาอย่างต่อเนื่อง ดังนี้

**1. ทรงโซงโขดง**(อ่านว่า โซง-ขะ-โดง)

ทรงโซงโขดงนี้มีมาตั้งแต่ในสมัยสุโขทัยเป็นราชธานี ซึ่งในสมัยนั้น ทั้งบุรุษและสตรีจะนิยมไว้ผมยาว แล้วรวมผมและเกล้ามวยไว้กลางกระหม่อมบนศีรษะ จากนั้นก็ตกแต่งด้วยเครื่องประดับ หรือดอกไม้รอบมวยผมตามสมควร ด้วยความที่บ้านเมืองยังร่มเย็นเป็นสุข ไม่ค่อยมีศึกสงคราม ผู้คนในสมัยนั้นก็จะนิยมตกแต่งร่างกายกันอย่างวิจิตรตระการตา โดยมีสตรีในราชสำนักหรือสตรีสูงศักดิ์เป็นต้นแบบแห่งความประณีตงดงามนั่นเอง ผู้คนในยุคสุโขทัยจะพิถีพิถันในการตกแต่งร่างกายด้วยเสื้อผ้าอาภรณ์ และให้ความใส่ใจกับการตกแต่งทรงผม หญิงใดที่ตกแต่งผมด้วยทรงโซงโขดงนี้ มักมีเชื้อสายมาจากชาวสุโขทัยเป็นส่วนใหญ่

ทรงโซงโขดง จนเป็นที่นิยมเรื่อยมาจากยุคสุโขทัยจนถึงอยุธยาตอนต้น ก่อนที่กรุงศรีอยุธยาจะเข้าสู่ยุคศึกสงคราม ซึ่งเป็นยุคที่ผู้คนนิยมตัดผมสั้น ผู้ชายจะไว้ผมมีลักษณะโกนรอบศีรษะ มีผมตอนกลางศีรษะแล้วแสกกลางเรียกว่า "ทรงมหาดไทย"นั่นเอง

**2. ทรงมหาดไทย**

ทรงมหาดไทยนี้ เป็นทรงผมแบบอยุธยาโดยแท้ เนื่องจากในสมัยกรุงศรีอยุธยานั้น บ้านเมืองไม่ค่อยสงบสุข มักมีศึกสงครามอยู่เนืองๆ ส่งผลให้ทรงผมของคนในสมัยนั้นเปลี่ยนไป โดยทรงมหาดไทยนี้ มีลักษณะคือ ผู้ชายจะโกนผมรอบศีรษะ แล้วไว้ผมยาวเล็กน้อยตอนกลางศีรษะและทำแสกกลาง เพราะต้องรบทัพจับศึกไม่มีเวลาแต่งตัวหรือเอาใจใส่ทรงผมมาก

ส่วนผู้หญิงก็ตัดผมให้สั้นลง แล้วไว้ทรงผมเหมือนกับผู้ชาย แต่อาจมีการไว้แสกกลางและผมด้านหลังให้ยาวขึ้น เมื่อต้องทำศึกก็เพียงแค่เก็บรวบด้านหลังมัดไว้ เพื่อง่ายต่อการปลอมตัวให้กลมกลืนเหมือนเป็นชาย และสะดวกในการหลบหนีข้าศึกได้ ทรงผมมหาดไทยเป็นที่นิยมมาจนถึงยุครัตนโกสินทร์ตอนต้น เพราะยังมีการรบกันอยู่ แต่ขึ้นชื่อว่าเป็นหญิง ด้วยจิตใจที่รักสวยรักงาม เลยต้องขอไว้ปอยผมยาวสักเล็กน้อยให้พอชื่นใจนั่นเอง

**3.ทรงผมปีก**

  ทรงผมปีกนี้พบว่านิยมในสมัยกรุงรัตนโกสินทร์ ช่วงรัชกาลที่ 4 แต่แท้จริงแล้วเชื่อว่าเริ่มต้นมาตั้งแต่สมัยกรุงศรีอยุธยาเลยทีเดียว โดยเป็นทรงผมที่สตรีมีอายุผู้มียศศักดิ์ในสมัยนั้นนิยมทำกัน

ทรงผมปีกนี้มีวิวัฒนาการมาจากทรงมหาดไทย แต่จะมีการกันไรผมรอบวงหน้า และหวีผมด้านบนปาดไปด้านหลัง แล้วมีการไว้จอนผมยาวด้านข้างใบหู โดยนิยมไว้ให้ยาวกว่าคางเล็กน้อย และใช้น้ำมันตานีรีดให้แข็งอยู่ทรงตลอดทั้งวันเลยทีเดียว

ต่อมาเมื่อบ้านเมืองเริ่มกลับมาสงบสุขอีกครั้ง สตรีชาวสยามจึงเริ่มกลับมารักสวยรักงาม และนิยมไว้ผมทรง “ดอกกระทุ่ม” ในเวลาต่อมานั่นเอง

**4.ทรงดอกกระทุ่ม**

ผมทรงดอกกระทุ่มนี้ เริ่มต้นเป็นที่นิยมในสมัยรัชกาลที่ 5 เนื่องจากในสมัยนั้นบ้านเมืองเริ่มสงบสุข สตรีจึงหันมารักสวยรักงามมากขึ้น เพราะไม่จำเป็นต้องอำพรางตัวเป็นชายอีกต่อไป ผู้หญิงจึงเลิกทำผมทรงมหาดไทย และทรงผมปีก แล้วมาทำผมทรงดอกกระทุ่มแทน โดยการเลิกไว้ผมปอยยาวข้างแก้ม และตัดผมด้านบนศีรษะให้สั้น และตัดผมทั้งศีรษะ เมื่อผมยาวก็จะฟูคล้ายดอกกระทุ่ม เมื่อใดที่ผมยาวมากขึ้นก็จะหวีผมเสยไปด้านหลังให้ดูสวยงาม แล้วทาด้วยน้ำมันหอมให้อยู่ทรง สตรีบางคนอาจหวีผมแสกกลางให้ดูสวยงามตามความชอบของแต่ละคน แต่จะไม่มีการทัดหรือตกแต่งผมด้วยดอกไม้สดแต่อย่างใด เนื่องจากเป็นข้อบัญญัติมาตั้งแต่สมัยอยุธยาอาจเป็นเพราะทำให้ดูงามเกินจริต ขาดความสุภาพเรียบร้อยนั่นเอง

**5.ทรงเกล้ามวยทัดดอกไม้**

ทรงผมเกล้ามวยทัดดอกไม้นี้ เชื่อว่าเป็นที่นิยมของสตรีชาวเหนือหรือสตรีล้านนาโบราณ ซึ่งได้รับอิทธิพลมาจากทางพม่านั่นเอง ซึ่งลักษณะทรงผมจะมีการเกล้าผม แล้วมวยไว้ด้านหลัง จากนั้นมีการทัดด้วยดอกไม้เพื่อความสวยงาม ตามนิยมของแต่ละบุคคลนั่นเอง

**6. ทรงผมเกล้าปล่อยด้านหลังยาวตรง**

เมื่อชาวสยามมีการติดต่อค้าขาย เจริญสัมพันธไมตรีกับชาวต่างชาติมากขึ้น ความนิยมในการไว้ทรงผมของผู้หญิงก็เปลี่ยนไปเช่นกัน โดยในสมัยตอนปลายรัชกาลที่ 5 นั้น ผู้หญิงนิยมไว้ผมยาวแบบชาวตะวันตก โดยการเกล้าผมด้านหน้าให้เสยขึ้น ทำผมด้านบนให้โป่ง แล้วปล่อยผมด้านหลังให้ยาวตรง สวยงาม ซึ่งเป็นที่นิยมมากของผู้สตรีแรกรุ่นในสมัยนั้นเลยก็ว่าได้

**7. ทรงผมโป่ง**

เมื่อมีชาวต่างชาติเข้ามาที่สยามมากขึ้น รวมทั้งบางคนได้มีการไปศึกษาที่ต่างประเทศ ทำให้ค่านิยมในสมัยนั้นเปลี่ยนไป โดยในสมัยรัชการที่ 6 สตรีชาวสยามหันมาให้ความสนใจกับทรงผมของชาวต่างชาติ และมีการนำมาปรับใช้ให้ทันสมัย โดยสตรีสูงศักดิ์นิยมไว้ผมยาว แล้วเกล้ามวยต่ำที่ด้านหลัง และตีโป่งด้านบนให้พองใหญ่ดูสวยงาม หากใครผมสั้นก็นิยมหวีเสยไปด้านหลัง และตีโป่งให้ผมด้านบนพองขึ้นเช่นเดียวกัน นับว่าเป็นที่นิยมอย่างมากในสมัยนั้นเลยทีเดียว

**8. ทรงซิงเกิล**

ในช่วงรัชสมัยรัชกาลที่ 6-7 เป็นช่วงที่เริ่มมีหนังสือแฟชั่นจากต่างประเทศเข้ามาที่เมืองไทย หญิงไทยจึงนิยมแต่งหน้าทำผมตามแบบฝรั่ง โดยทรงผมที่นิยมมากในช่วงนั้นก็คือ ทรงซิงเกิล นั่นเอง

ทรงซิงเกิลจะมีการตัดผมให้สั้นประมาณติ่งหู แล้วดัดผมให้งุ้มเข้าหาศีรษะ ด้านบนจะทำผมพองๆพอสวยงาม จากนั้นมีการประดับผมด้วยดอกไม้ โบว์ หรือ เฮดแบนด์ขนาดใหญ่ทำให้ดูสวยงาม

**9. ทรงผมคลื่น**

นอกจากทรงซิงเกิลแล้ว ยังมีทรงผมอีกทรงหนึ่งที่หญิงไทยนิยมทำกันมากในสมัยนั้น เนื่องจากต่อมาเริ่มมีการนำเอาน้ำยาดัดผมเข้ามาจำหน่ายในประเทศไทย นั่นก็คือ ทรงผมคลื่นนั่นเอง

ทรงผมคลื่นนั้นทำได้โดยการตัดผมบ๊อบสั้น แล้วมีการดัดให้เป็นลอนคลื่นสวยงามแนบกับศีรษะ หากใครที่ได้ทำทรงผมนี้ จะถือว่าสวยและล้ำสมัยมากในยุคนั้น

เป็นอย่างไรกันบ้างครับ สำหรับ 9 วิวัฒนาการด้านทรงผมของสตรีไทยโบราณ

ฟังดูแล้ว มีความน่าทึ่ง สวยงาม ล้ำสมัยมากๆเลยใช่มั้ยครับ เหมือนดังคำกล่าวที่ว่า “หญิงไทย สวยไม่แพ้ชาติใดในโลก” เลยก็ว่าได้นะครับ ทางเราหวังว่าคลิปนี้ คงจะมีประโยชน์กับท่านผู้ชมไม่มากก็น้อยนะครับ สวัสดีครับ